b'\n_START_ARTICLE_\nBritanske podmornice klase A\n_START_SECTION_\nRazvoj\n_START_PARAGRAPH_\n19. velja\xc4\x8de 1902. a jednom od navoza brodogradili\xc5\xa1ta u Barrow-in-Furnesu polo\xc5\xbeena je kobilica za prvu obalnu podmornicu klase A. Za njezinu izgradnju bilo potrebno nepunih pet mjeseci pa je porinu\xc4\x87e uslijedilo ve\xc4\x87 9. srpnja 1902., mjesec dana nakon \xc5\xa1to je i posljednja iz serije Hollandovih podmornica porinuta u more._NEWLINE__NEWLINE_Podmornica je dobila oznaku A1 i predstavljala je prethodnicu serije od ukupno 13 plovnih jedinica koje \xc4\x87e biti izgra\xc4\x91ene do kraja prvog tromjese\xc4\x8dja 1905. godine. O konstrukciji podmornica prve britanske A klase mo\xc5\xbee se re\xc4\x87i da su to bile pove\xc4\x87ane Hollandove podmornice.\n_START_SECTION_\nPovijest uporabe\n_START_PARAGRAPH_\nUnato\xc4\x8d mnogim pobolj\xc5\xa1anjima i ugra\xc4\x91enim tehni\xc4\x8dkim inovacijama, one su jo\xc5\xa1 uvijek ostale prili\xc4\x8dno opasna radna sredina za svoje pove\xc4\x87ane posade od 11 i 14 \xc4\x8dlanova. Za razliku od primitivne serije Hollandovih No.1 - No.5 podmornica koja nije do\xc5\xbeivjela havarije s ljudskim \xc5\xbertvama, A klasa se nije mogla pohvaliti takvim rezultatom. U nizu incidenata ove klase poginulo je ukupno 58 podmorni\xc4\x8dara a podmornice A1, A3 i A7 izgubljene su prije Prvog svjetskog rata. Do po\xc4\x8detka Prvog svjetskog rata podmornice klase A bile su staconirane u Portsmouthu i Devenportu u sklopu 3. podmorni\xc4\x8darskog divizijuna Domovinske flote. Slu\xc5\xbeile su isklju\xc4\x8divo za obalnu obranu i obuku podmorni\xc4\x8dara. Po\xc4\x8detkom 1916. godine uklju\xc4\x8dene su u lokalne obrambene flotile koje su, osim u spomenutim bazama Portsmouth i Devenport, bazirale jo\xc5\xa1 i u Doveru, Androssanu i Clydeu._NEWLINE__NEWLINE_Sve podmornice, osim onih koje su izgubljene prije izbijanja rata, rashodovane su i prodane u staro \xc5\xbeeljezo tijekom 1920. godine._NEWLINE__NEWLINE_Zanimljivo je da je jo\xc5\xa1 24. o\xc5\xbeujka 1904. bila naru\xc4\x8dena i \xc4\x8detrnaesta podmornica klase A. Jo\xc5\xa1 prije polaganja kobilice bila je otkazana i izgra\xc4\x91ena je prrema novim nacrtima projekta obalne podmornice klase B. U britanskim tiskovinama i javnosti podmornice klase A \xc4\x8desto su nazivane Fisherovim igra\xc4\x8dkama zbog velike podr\xc5\xa1ke koju je britanski admiral i svojdobno prvi lord Admiraliteta davao razvoju podmornica i njihovom uvo\xc4\x91enju u slu\xc5\xbebu britanske ratne mornarice.'